Неманья Відзіч

**Неманья Відзіч** (;  21 кастрычніка 1981 году, Ужыцэ, Югаславія) — сэрбскі футбаліст, абаронца. Былы гулец нацыянальнай зборнай Сэрбіі. Перш за ўсё вядомы паводле выступам за ангельскі «Манчэстэр Юнайтэд», капітанам якога зьяўляўся.

## Біяграфія
Неманья Відзіч нарадзіўся ў сям’і Драгалюба, былога працоўніка меднай фабрыкі, і Зоры, якая працавала ў банку. Ён пачаў займацца футболам у веку 7 гадоў. Разам са сваім старэйшым братам Душанам Неманья трэніраваўся ў мясцовым клюбе «Адзінства». Відзіч хутка прагрэсаваў, і ўжо ўва ўзросьце 12 гадоў перайшоў у іншы клюб, «Слабада».

Таленавітага гульца запрыкмецілі скаўты «Црвены Зьвезды», якая запрасіла абаронцу да сябе. Незадоўга да свайго 15 году нараджэньня, Відзіч падпісаў моладзевы кантракт з «Црвенай Зьвездай». З 2000 году ён пачаў выступаць на прафэсійным узроўні, правёўшы сэзон 2000—2001 гадоў у арэндзе ў клюбе «Спартак» з Субаціцы. Ужо ў наступным сэзоне ён вярнуўся ў «Црвену Зьвезду», у якой хутка заваяваў месца ў аснове і пачаў рэгулярна выступаць у чэмпіянаце Югаславіі. У сэзоне 2001—2002 гадоў Відзіч стаў уладальнікам Кубка Югаславіі, а празь некаторы час быў абраны капітанам клюбу.

У ліпені 2004 году Відзіч перайшоў у клюб расейскай Прэм’ер-лігі «Спартак». Сума трансфэру не выкрывалася, аднак, паводле некаторых крыніцаў, Відзіч стаў самым дарагім абаронцам у гісторыі РФПЛ на той момант.

Пасьля 1,5 сэзонаў у маскоўскім «Спартаку» Відзіч перайшоў у клюб ангельскай Прэм’ер-лігі «Манчэстэр Юнайтэд». «Юнайтэд» выяўляў цікавасьць да таленавітага сэрбскага абаронцы яшчэ зь лета 2003 году, але трансфэр адбыўся толькі праз два з паловай гады, 5 студзеня 2006 году. Сума дамовы, як паведамляецца, склала каля 7 млн ​​фунтаў.

У сэзоне 2006—2007 гадоў Відзіч трывала заваяваў месца ў аснове каманды, сфармаваўшы ў цэнтры абароны магутны зьвяз з Рыё Фэрдынандам, які стаў у далейшым адной з наймацнейшых у ангельскім футболе. Свой першы гол за «Юнайтэд» Відзіч забіў 14 кастрычніка 2006 году ў матчы супраць «Ўіган Атлетыку», які «чырвоныя д’яблы» выйгралі зь лікам 3:1. 4 лістапада Відзіч зноўку адзначыўся голам, на гэты раз у браму «Портсмуту». 8 лістапада 2007 году Неманья падпісаў новы кантракт з клюбам, падоўжыўшы яго на два гады, да 2012 году. У лютым 2011 году Відзіч стаў капітанам каманды, пасьля таго як Гэры Нэвіл скончыў сваю кар’еру. У сэзоне 2010—2011 гадоў абаронца быў абраны лепшым гульцом Прэм’ер-лігі. У сьнежні 2011 году ў матчы супраць «Базэлю» Відзіч атрымаў разрыў зьвязак калена і выбыў на паўгады. Гулец вярнуўся на поле ў жніўні 2012 году, але затым зноў выбыў на 2 месяцы праз апэрацыі на мэніску калена правай нагі.

### «Інтэрнацыянале»
5 сакавіка 2014 году «Інтэр» абвесьціў пра тое, што Відзіч з сэзону 2014—2015 гадоў будзе выступаць за італьянскі клюб, пасьля таго як у ліпені 2014 году скончыцца кантракт зь «Юнайтэд».

## Асабістае жыцьцё
17 ліпеня 2006 году Відзіч ажаніўся на Ганьне Іванавіч, студэнтцы факультэта эканомікі Бялградзкага ўнівэрсытэта (ня блытаць з аднайменнай сэрбскай тэнісісткай). У пары нарадзіўся сын, Лука. 27 траўня 2009 году ў пары нарадзіўся другі сын, Стэфан. Акрамя таго яны маюць трэцяга сына, якога клічуць Пэтарам.

## Дасягненьні
**Црвена Зьвезда**:
* Чэмпіён Сэрбіі і Чарнагорыі: 2004
* Уладальнік Кубка Югаславіі: 2002
* Уладальнік Кубка Сэрбіі і Чарнагорыі: 2004

**Манчэстэр Юнайтэд**:
* Чэмпіён Ангельшчыны (5): 2007, 2008, 2009, 2011, 2013
* Уладальнік Кубка футбольнай лігі Ангельшчыны (3): 2006, 2009, 2010
* Уладальнік Супэркубка Ангельшчыны (5): 2007, 2008, 2010, 2011, 2013
* Пераможца Лігі чэмпіёнаў: 2008
* Пераможца Клюбнага чэмпіянату сьвету: 2008

## Крыніцы

## Вонкавыя спасылкі
* Афіцыйны сайт
* Профіль на сайце «Манчэстэр Юнайтэд»
* Статыстыка на Soccerbase
* Профіль на сайце УЭФА

Катэгорыя:Сэрбскія футбалісты